[pic] | KOMISIA EURÓPSKYCH SPOLOČENSTIEV | Brusel, 23.9.2008 KOM(2008) 579 v konečnom znení OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o výsledku preskúmania funkčnosti nariadenia (ES) č. 717/2007 Európskeho parlamentu a Rady z 27. júna 2007 o roamingu vo verejných mobilných telefónnych sieťach v rámci Spoločenstva a o zmene a doplnení smernice 2002/21/ES {KOM(2008) 580 v konečnom znení} OZN ÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o výsledku preskúmania funkčnosti nariadenia (ES) č. 717/2007 Európskeho parlamentu a Rady z 27. júna 2007 o roamingu vo verejných mobilných telefónnych sieťach v rámci Spoločenstva a o zmene a doplnení smernice 2002/21/ES (Text s významom pre EHP) OBSAH 1. Úvod 3 2. Východiská 3 2.1. Súčasné nariadenie 3 2.2. Prehľad trhu 4 2.3. Vývoj po prijatí nariadenia 5 2.4. Konzultácie 5 3. Preskúmanie 5 3.1. Dosahovanie cieľov 6 3.2. Špecifické témy 6 3.3. Predĺženie účinnosti nariadenia a rozšírenie rozsahu jeho pôsobnosti 8 4. Záver 10 1. ÚVOD Jedným z hlavných cieľov Európskej komisie je naďalej dokončenie spoločného trhu a dosiahnutie cieľov lisabonskej stratégie, aby sa „ekonomika EÚ stala najdynamickejším a konkurencieschopným hospodárstvom založeným na poznatkoch na svete“. Uľahčenie cezhraničných komunikácií je kľúčovým faktorom, ktorý umožní splnenie týchto cieľov. Nariadenie (ES) č.717/2007 o roamingu vo verejných mobilných telefónnych sieťach a o zmene a doplnení smernice 2002/21/ES (ďalej len „nariadenie“)[1], ktoré nadobudlo účinnosť v júni 2007 je takisto dobrým príkladom agendy politiky Komisie „Európa výsledkov“, ktorej cieľom je prinášať výhody všetkým občanom EÚ a budovať na výdobytkoch, ktoré EÚ doteraz dosiahla. Účinnosť nariadenia uplynie 30. júna 2010, ak ju na základe návrhu Komisie Parlament a Rada nepredĺžia. Preto je potrebné, aby Komisia preskúmala funkčnosť nariadenia a podala správu Európskemu parlamentu a Rade najneskôr do 30. decembra 2008[2]. Komisia musí zhodnotiť, či sa dosiahli ciele nariadenia a skontrolovať vývoj vo veľkoobchodných a maloobchodných poplatkoch za poskytovanie hlasových a dátových komunikačných služieb zákazníkom používajúcim roaming vrátane roamingu pri zasielaní správ SMS a pripraviť odporúčania vzhľadom na prípadnú potrebu regulovať tieto služby, pričom bude brať do úvahy záujmy spotrebiteľov. Toto oznámenie obsahuje výsledky preskúmania funkčnosti nariadenia, ktoré vykonala Komisia, vysvetlenie hlavných zmien politiky, ktoré navrhuje na to, aby sa zrealizovali jej závery, a sprievodným dokumentom k nemu je legislatívny návrh nariadenie zodpovedajúcim spôsobom zmeniť a doplniť. Podrobnosti a zdôvodnenie je možné nájsť v legislatívnom návrhu a s ním súvisiacom hodnotení vplyvu. Podobne, ako pre samo nariadenie, právnym základom nového návrhu je článok 95 Zmluvy o ES. 2. VÝCHODISKÁ 2.1. Súčasné nariadenie Špecifické cezhraničné vlastnosti a štruktúra roamingových trhov vo vnútri Spoločenstva veľmi sťažujú národným regulačným orgánom (NRO) účinne sa vyrovnať s nedostatočnou hospodárskou súťažou a z toho vyplývajúcimi vysokými cenami za roamingové služby na celom území Spoločenstva. Skupina európskych regulačných orgánov (European Regulators Group, ďalej „ERG“), ktorá bola zriadená na to, aby poskytovala Komisii odborné poradenstvo v oblasti regulačnej tematiky s dimenziou jednotného trhu, zobrala tento problém na vedomie a vyzvala Komisiu, aby konala na úrovni EÚ. Komisia prijala jej návrh nariadenia o verejných sieťach v Spoločenstve dňa 12 júla 2006[3]. V júni 2007 Európsky parlament a Rada prijali nariadenie, ktoré bolo prínosom pre bezproblémové fungovanie vnútorného trhu a zároveň prínosom pri zaistení vysokej úrovne ochrany spotrebiteľov, zabezpečení hospodárskej súťaže medzi mobilnými operátormi, ako aj pri zachovaní podnetov na inováciu a výberu pre zákazníkov. Komisia teraz ukončila preskúmanie funkčnosti nariadenia vzhľadom na jeho hlavné ciele, ktorými sú podpora hospodárskej súťaže, konsolidácia jednotného trhu a zabezpečenie toho, že zákazníci nebudú pri prekročení hraníc platiť neopodstatnene vysoké poplatky v porovnaní s domácimi poplatkami. Úlohou Komisie pri preskúmaní bolo aj zvážiť, či je potrebná regulácia pre SMS a dátové služby vzhľadom na vývoj, ktorý nasledoval po nadobudnutí účinnosti nariadenia. 2.2. Prehľad trhu Trh EÚ v oblasti mobilných roamingových služieb je možné rozdeliť na hlasové služby, SMS a dátové služby. V týchto troch segmentoch spolu sa v roku 2007 dosiahol výnos vo výške 6,54 miliárd EUR[4]. To približne zodpovedá 4,7 % celého mobilného trhu EÚ. Aj keď sú roamingové služby z hľadiska výnosu pre odvetvie mobilnej komunikácie menej dôležité než služby v domácom štáte, z perspektívny ziskovej marže je podiel roamingu z celkových výnosov ešte významnejší a typicky atraktívnejší ako ostatné služby. Pokiaľ ide o výnosy v roku 2007, hlasové roamingové služby predstavovali 79,1 % celkového roamingového trhu, pričom roamingové služby SMS and prenos dát predstavovali ostatných 12,3 % resp. 8,6 %. Rast v oblasti hlasových služieb a SMS do veľkej miery odzrkadľuje zrelosť týchto trhových segmentov. Ale nárast roamingových dátových služieb je dynamický a prinajmenšom v súlade s nárastom domácich mobilných dátových služieb. Dátový segment preto predbehne segment SMS a za rok až za dva roky sa stane druhým najväčším roamingovým segmentom. V dôsledku uplatňovania nariadenia síce klesli ceny hlasového roamingu, ale rovnaký trend sa v oblasti roamingových SMS nezaznamenal, keďže ceny sa málo hýbali v poslednom roku napriek politickému tlaku na operátorov, aby konali a predišli tak regulácii. Na druhej strane sú ceny za roamingové dátové služby naďalej vysoké, aj keď na veľkoobchodnej a maloobchodnej úrovni vykazovali klesajúci trend. Zvlášť je problém s nedostatkom transparentnosti v cenách za roamingové dátové služby a s následným „šokom z faktúr“. Základnou podmienkou odstránenia prekážok prístupu k mobilným internetovým službám pri pobyte v zahraničí sú konkurencieschopné ceny. 2.3. Vývoj po prijatí nariadenia Po prijatí nariadenia Komisia úzko spolupracovala s ERG pri monitorovaní jeho implementácie. ERG začala rozsiahly zber údajov, ktoré tvorili základ pre dve porovnávacie správy[5]. Komisia objednala aj štúdiu od nezávislých poradcov o roamingových dátových službách a uverejnila ju 27. júna 2008.[6] Komisia z vlastnej iniciatívy zozbierala údaje od viac ako 120 operátorov. 2.4. Konzultácie Rozsiahle verejné konzultácie sa začali 7. mája 2008, pričom Komisia žiadala o pripomienky k preskúmaniu nariadenia a k možnému rozšíreniu rozsahu jeho pôsobnosti na roamingové SMS a dátové služby. Položila 39 otázok o všeobecnom fungovaní nariadenia, ako aj o špecifických témach ako je neúmyselný roaming, vplyv na malých operátorov a na domáce ceny a problém skutočných a fakturovaných minút. Získala 45 reakcií. Všetky reakcie, ktoré neboli dôverné, sa uverejnili.[7] Tieto reakcie vrátane odpovede od ERG sa zohľadnili pri príprave tohto prehľadu. V reakciách na verejnú konzultáciu sa prejavila silná podpora názoru, že regulácia hlasovej služby by sa mala predĺžiť aj po termíne 2010. ERG, jednotlivé NRO, členské štáty a spotrebiteľské organizácie boli za zachovanie veľkoobchodnej aj maloobchodnej regulácie. Aj malí operátori boli za predĺženie trvania regulácie minimálne na veľkoobchodnej úrovni. Podobná podpora bola aj pri regulácii roamingovej SMS služby najmä vzhľadom na absenciu pohybu v maloobchodných cenách. Aj keď združenie GSM a väčšina mobilných operátorov boli vo všeobecnosti proti pokračovaniu regulácie hlasového roamingu a jeho rozšíreniu na roamingové dátové služby a roamingové služby SMS, niektorí operátori sa vyjadrili v prospech veľkoobchodnej regulácie v prípade roamingových SMS služieb. V súvislosti s dátovými roamingovými službami došlo takmer ku konsenzu o potrebe vylúčiť „šok z faktúr“ a vyjadrili sa obavy z vysokých cien. 3. PRESKÚMANIE OKREM HODNOTENIA CIEľOV NARIADENIA A ROZHOD nutia, či navrhnúť reguláciu roamingu SMS a dátového roamingu, Komisia mala zvážiť aj to, či je v súvislosti s vývojom na trhu, hospodárskou súťažou a ochranou spotrebiteľa potrebné predĺžiť trvanie nariadenia alebo je potrebné ho zmeniť a doplniť, pričom by sa zohľadnil vývoj v poplatkoch za mobilné hlasové a dátové komunikačné služby na vnútroštátnej úrovni a účinky tohto nariadenia na situáciu malých, nezávislých alebo začínajúcich operátorov v hospodárskej súťaži. V nariadení sa ďalej ustanovuje, že ak Komisia zistí, že takáto potreba existuje, musí predložiť návrh Európskemu parlamentu a Rade. 3.1. Dosahovanie cieľov Prostredníctvom dosiahnutia cieľov ustanovených v nariadení sa mal zaviesť spoločný prístup k zabezpečeniu toho, že používatelia roamingu v rámci Spoločenstva nebudú platiť nadmerné ceny pri uskutočnených a prijatých hovoroch, čím by sa prispelo k bezproblémovému fungovaniu jednotného trhu a súčasnej vysokej úrovne ochrany spotrebiteľa, ochrane súťaže medzi mobilnými operátormi a zachovania stimulov na inováciu a spotrebiteľský výber. Implementácia a zvlášť prechod na „eurotarifu“ prebehli hladko, NRO zaznamenali iba niekoľko výnimiek. Z monitorovania implementácie zo strany Komisie vyplynulo, že povinnosti ustanovené v nariadení sa plnia a spotrebitelia majú prístup k eurotarife za maximálne ceny povolené v nariadení alebo za nižšie ceny. Spotrebitelia mali výhodu lacnejších roamingových taríf za uskutočnené hovory a za prijímané hovory. Konkrétne pred nadobudnutím účinnosti nariadenia bola priemerná cena hovoru 0,7692 EUR a cena prijímaného roamingového hovoru bola 0,417 EUR. Nadobudnutie účinnosti nariadenia znamenalo pre spotrebiteľov, že získali výhodu nižších taríf rovnako pri volaní ako pri prijímaní hovorov, pretože maximálne ceny boli podľa eurotarify stanovené na 0,49 EUR (bez DPH) za uskutočnenie hovoru a 0,24 EUR (bez DPH) za prijatý hovor. Odvtedy sa znížili na 0,46 EUR (bez DPH) a 0,22 EUR (bez DPH). Keď nadobudlo nariadenie účinnosť, 400 miliónov zákazníkov získalo výhody z eurotarify, ktorá sa stala štandardnou tarifou v EÚ. Spotrebitelia majú k dispozícii aj osobitné ponuky, ale ak ich využijú, v priemere zaplatia približne tú istú cenu za minútu ako spotrebitelia platiaci podľa eurotarify. Výsledkom toho je, že spotrebitelia platiaci podľa eurotarify v priemere ušetria 36,4 % za odchádzajúce hovory a 42,9 % za prijímané hovory v porovnaní s cenami za roamingové služby v rámci EÚ, ktoré prevažovali začiatkom roka 2007. Nariadenie prispelo aj k transparentnosti voči zákazníkovi napriek skutočnosti, že menšia časť operátorov nebola schopná vyriešiť technické problémy spojené so včasným poskytnutím transparentnosti. Ale väčšina operátorov svoju povinnosť splnila včas a v prípadoch, keď mali operátori ťažkosti s implementáciou, NRO monitorovali situáciu, aby zabezpečili, že dôjde k včasným nápravným krokom. Ale problémy ako náklady súvisiace s prechodom k inému operátorovi a nedostatok primeraných možností náhrady na trhu hlasového roamingu sa nezmenili, hospodárska súťaž sa nerozvinula a ceny sa vo všeobecnosti pohybujú okolo cenových limitov. Existuje preto veľké riziko, že následkom uplynutia účinnosti nariadenia by mohlo byť zvýšenie cien. 3.2. Špecifické témy Neúmyselný roaming Neúmyselný roaming predstavuje v pohraničných regiónoch naďalej problém. V tejto súvislosti povinnosť transparentnosti a informovania zákazníka o cene pri roamingu pomohla spotrebiteľom uvedomiť si, že neúmyselne využívajú roaming. NRO a správy členských štátov reagovali aj tým, že bilaterálne pracovali na riešení tejto témy a dosiahlo sa niekoľko dohôd. Komisia bude naďalej monitorovať situáciu, aby zabezpečila hladké fungovanie jednotného trhu. Vplyv na malých operátorov Nariadením sa zabezpečil prístup malých operátorov k nižším veľkoobchodným poplatkom za roaming. To malo pozitívny účinok na menších operátorov a niektorým z nich umožnilo zaviesť najlacnejšie maloobchodné ponuky na trhu. Počas verejných konzultácií boli jednou z tém, ktoré sa vynorili, ťažkosti novozriadených operátorov pri včasnom uzatváraní nových roamingových dohôd so všetkými operátormi. To je dôležité v prípade, keď si predplatitelia nemôžu vymieňať roamingové SMS správy s predplatiteľmi mobilnej siete v inom členskom štáte v dôsledku neexistencie dohody, ktorá by umožnila doručenie takýchto správ. NRO môžu zasiahnuť podľa článku 5 smernice o prístupe[8] z vlastnej iniciatívy, aby zabezpečili plnenie. Riadenie prevádzky V priebehu preskúmania funkčnosti nariadenia Komisia nezistila žiadne prípady riadenia prevádzky, ktoré by sa bolo použilo na škodu spotrebiteľov, ani jej žiadne neboli nahlásené. Keďže eurotarifa operátorov musí spĺňať maximálny cenový limit, väčšina operátorov volila možnosť ponúknuť rovnakú tarifu bez ohľadu na to, aká navštívená sieť sa využije, čím sa zvýšila cenová transparentnosť pre spotrebiteľov, ktorí si nemusia robiť starosti s ručným prepínaním na lacnejšiu sieť. Najvzdialenejšie regióny Z preskúmania Komisie vyplynulo, že nedošlo k negatívnemu účinku v súvislosti s najvzdialenejšími regiónmi. V tejto súvislosti z verejných konzultácií a kontaktov Komisie s francúzskymi úradmi vyplýva, že táto téma sa riešila v prípade Francúzska, lebo sa uzákonila právna úprava, že občania žijúci v najvzdialenejších regiónoch nebudú v nevýhode pri volaní do metropolitného Francúzska. Domáce ceny Komisia zisťovala aj, či došlo k zvýšeniu domácich cien, ktoré by bolo možné konkrétne dať do súvislosti s nariadením. Zistilo sa, že by bolo veľmi ťažké určiť akékoľvek zvýšenie domácich taríf ako priamy dôsledok zavedenia nariadenia. Podľa ERG je nepravdepodobné, že domáce ceny stúpnu, pretože sú hlavným ťažiskom súťaže o spotrebiteľov. V trinástej správe o pokroku pri implementácii regulačného rámca sa takisto dospelo k záveru, že klesajúci trend cien za mobilné služby v roku 2007 pokračoval.[9] Zjednotenie Cenové limity sú síce v nariadení vyjadrené v sumách „za minútu“, ale je zrejmé, že účtovacia prax niektorých operátorov, pri ktorej účtujú hlasové volania na základe minimálnych dôb do 60 sekúnd a nie na sekundovom základe, oslabuje účinok nariadenia a že niektorí operátori zmenili svoju účtovaciu prax po prijatí nariadenia, aby tento oslabujúci účinok ešte zvýšili. Podľa odhadu ERG, prax účtovania za minútu pridáva pri uplatnení eurotarify asi 24 % k bežnému maloobchodnému účtu za uskutočnené hovory a 19 % k účtu za prijaté hovory. 3.3. Predĺženie účinnosti nariadenia a rozšírenie rozsahu jeho pôsobnosti Hlasové služby Ako vyplýva z uvedených skutočností, základné problémy, ktoré existovali pred reguláciou zostali. Existuje určitá súťaž, ale tieto ponuky len málo ovplyvnili trh. Aj keď hlasové roamingové služby môžu byť významným zdrojom výnosu a ziskov pre mobilného operátora, z hľadiska spotrebiteľov sú ceny za hlasový roaming len jedným prvkom väčšieho mobilného zväzku a sú menej významný prvok v balíku služieb ako napríklad domáca hlasová služba, domáce SMS správy alebo dotovanie telefónu. To obmedzuje schopnosť operátorov využívať atraktívne roamingové ceny ako účinný nástroj pri získavaní zákazníka. Okrem toho náklady spojené so zmenou operátora a absencia vhodnej nahraditeľnosti hlasového roamingu, ak je zákazník v zahraničí, znižuje stupeň očakávanej súťaže. Pri uvedenom zjednotení fakturácie (minútová tarifikácia) sa ukázalo, že operátori využili možnosť voľnejšieho výkladu znenia nariadenia na to, aby na úkor ostatných operátorov (na veľkoobchodnej úrovni) a spotrebiteľov maximalizovali svoje výnosy. Sú preto potrebné spoločné pravidlá týkajúce sa zjednotenia eurotarifnej fakturácie, pomocou ktorých sa ďalej posilní jednotný trh a spotrebiteľom zaručí spoločná úroveň ochrany. Návrh 1. Predĺženie regulácie veľkoobchodnej a maloobchodnej hlasovej služby do 2013 Komisia navrhuje predĺžiť účinnosť nariadenia o ďalšie tri roky od roku 2010 do roku 2013, aby sa zabezpečilo, že spotrebitelia neplatia nadmerne vysoké ceny, a súčasne poskytol dostatočne dlhý čas na to, aby sa rozvinula hospodárska súťaž. Maximálne úrovne eurotarify tak pri uskutočnených hovoroch, ako pri prijatých hovoroch budú naďalej ročne rovnomerne klesať počas predĺženej doby účinnosti nariadenia.[10] Komisia sa s cieľom uľahčiť ďalšiu súťaž usilovala poskytnúť väčšiu maržu na maloobchodnej úrovni tým, že by sa vo väčšej miere znížili veľkoobchodné sadzby. Tým by sa mal zväčšiť priestor pre súťaž operátorov v maloobchodných cenách, čím by sa maximalizovali šance, že sa vytvorí konkurenčný trh. S cieľom riešiť otázku zjednotenia na maloobchodnej úrovni budú operátori povinní účtovať svojim zákazníkom služby podľa sekundovej tarifikácie, pričom sa minimálna spoplatnená doba môže uplatniť len na prvých 30 sekúnd uskutočneného hovoru. Pri prijímaných hovoroch nie je opodstatnená nijaká minimálna počiatočná doba spoplatnenia. SMS správy Pri cenách za roamingové SMS služby sa v posledných rokoch napriek politickému tlaku zaznamenal len veľmi malý pohyb. Priemerná cena za roamingovú SMS správu v EÚ klesla iba okrajovo z 29 centov v treťom štvrťroku 2007 na 28,5 centov v prvom štvrťroku 2008. Okrem toho sa z reakcií operátorov vo verejných konzultáciách dá usúdiť, že ceny v budúcnosti len na základe opatrení prijatých v odvetví výrazne neklesnú. Komisia vo svojom preskúmaní skonštatovala, že úroveň veľkoobchodných a maloobchodných poplatkov nie je opodstatnená nákladmi a tak, ako v prípade hlasových roamingových služieb, sa zdá, že je tlak hospodárskej súťaže nie je dostatočný na to, aby operátori znížili ceny. Návrh 2. Rozšírenie rozsahu nariadenia s cieľom zahrnúť reguláciu roamingových SMS správ na veľkoobchodnej a maloobchodnej úrovni do roku 2013 a zlepšiť transparentnosť Komisia navrhuje rozšíriť rozsah pôsobnosti nariadenia prostredníctvom návrhu cenových limitov tak na veľkoobchodnej úrovni, ako na maloobchodnej úrovni na roamingové SMS správy.[11] Okrem toho Komisia navrhuje aj, aby boli zákazníci prostredníctvom služby automaticky upozorňovaní, vždy keď vstupujú do členského štátu, ktorý je iný ako ich vlastný, prostredníctvom základnej personalizovanej informácie o cene, ktorú tento zákazník zaplatí za zaslanie SMS správy v navštívenom členskom štáte. Dátové roamingové služby Ceny za roamingové dátové služby boli vysoké už vtedy, keď Komisia v roku 2006 navrhla nariadenie. Ale za posledný rok sa situácia po zavedením prístupu k vysokorýchlostnému internetu či mobilnému širokému pásmu vyostrila, najmä pre používateľov notebookov. V dôsledku toho vznikol problém „šoku z faktúry“ pre užívateľov, ktorí sú doma zvyknutí na paušálnu tarifu, ale ktorým je v prípade roamingu možné účtovať služby na základe megabajtov. Z obáv z úrovne poplatkov za takéto služby je zrejmé, že je potrebné zasiahnuť najmä s cieľom zlepšiť transparentnosť a vylúčiť možnosť šoku z faktúry, a to nie len v záujme spotrebiteľov, ale aj mobilných operátorov. Okrem toho pretrvávanie mimoriadne vysokých veľkoobchodných poplatkov za takéto služby v nepreferovaných sieťach je spôsobené ťažkosťami v riadení prenosu, čím sa operátori odrádzajú od jednostranného zníženia veľkoobchodných cien, pretože prenos sa prijme bez ohľadu na účtovanú cenu. Tým sa obmedzuje schopnosť operátorov predpovedať vlastné veľkoobchodné náklady a poskytovať transparentné a konkurenčné cenové balíky svojim zákazníkom. Návrh 3. Zvýšenie transparentnosti a zavedenie ochranného mechanizmu na boj proti šoku z faktúry pri dátovom roamingu do roku 2013 Komisia navrhuje opatrenia na zabezpečenie toho, aby zákazníci roamingu boli primerane informovaní o poplatkoch, ktoré sa vzťahujú na dátové roamingové služby prostredníctvom automatickej správy. Najneskôr do 1. júla 2010 musia operátori poskytnúť zákazníkom možnosť v predstihu si stanoviť finančný limit ceny za využívanie roamingovej dátovej služby. Na to, aby operátori mohli prijať transparentné cenové úpravy s istotou, že môžu presnejšie predpovedať svoje veľkoobchodné náklady, Komisia navrhuje aj, aby sa stanovil ochranný veľkoobchodný cenový limit na roamingovú dátovú službu medzi dvoma operátormi na úrovni, ktorá v priemere neprekračuje sumu 1 EUR za MB. 4. ZÁVER Napriek výsledkom dosiahnutým na základe nariadenia, dynamika roamingového trhu sa od zavedenia nariadenia nezmenila dostatočne nato, aby Komisia mohla odporučiť ukončenie účinnosti nariadenia v roku 2010. Na zlepšenie bezproblémového fungovania jednotného trhu sa predkladá návrh rozšíriť rozsah pôsobnosti nariadenia tak, aby zahŕňalo roamingové služby SMS a dátové roamingové služby. Ceny roamingových služieb SMS sa v uplynulých rokoch zmenili len veľmi mierne a dá usúdiť, že ani v budúcnosti výrazne neklesnú len na základe opatrení prijatých v odvetví. Kritika úrovní poplatkov za dátový roaming je signálom toho, že je nevyhnutné prijať opatrenia konkrétne na zlepšenie transparentnosti a na vylúčenie možnosti šoku z faktúr. Komisia navrhuje veľkoobchodnú a maloobchodnú reguláciu roamingovej hlasovej služby a roamingovej služby SMS. Cieľom návrhu je maximalizovať šance, že sa konečne vytvorí trh s hospodárskou súťažou tým, že sa zvýšia maximálne marže medzi veľkoobchodnými a maloobchodnými poplatkami. Takisto navrhuje zvýšenú ochranu spotrebiteľov, ktorí z dôvodu minútovej tarifikácie platia viac, ako by mali. Zároveň však navrhuje inú koncepciu pri dátových roamingových službách z dôvodu osobitných problémov v tejto oblasti. Konkrétne sa domnieva, že „šoky z faktúr“ sú neprípustné a sú potrebné neodkladné kroky na zlepšenie transparentnosti a znemožnenie ďalších nadmerne vysokých cien, ktorých dôsledkom je výrazné narušenie hospodárskej súťaže. Trhy s roamingovými službami sa vyznačujú osobitnými vlastnosťami, a preto je prípustné zaviesť na nich osobitné opatrenie. Vzhľadom na mimoriadnu povahu tohto opatrenia, by sa teda doba jeho vykonávania mala obmedziť a ukončiť 30. júna 2013. Komisia bude naďalej monitorovať vývoj situácie na trhu Spoločenstva s roamingovými službami a navrhuje, aby sa ďalšie preskúmanie a vypracovanie správy Európskemu parlamentu a Rade zrealizovalo v roku 2011. Zámerom Komisie je urobiť všetko, čo je v jej silách, aby pomohla Európskemu parlamentu a Rade pri dosiahnutí zhody vzhľadom na uvedené prvky v čo najkratšom časovom rámci, s cieľom zabezpečiť, aby obyvatelia EÚ využívajúci mobilné komunikačné služby do leta 2009 mali k dispozícii výhody vyplývajúce z tohto návrhu. To je dôležité pri plnení očakávaní občanov od EÚ a na zabezpečenie toho, že EÚ naďalej dosahuje výsledky pre svojich občanov. [1] Ú. v. EÚ L 171, 29.6.2007, s. 32. [2] Článok 11 nariadenia [3] Návrh nariadenia Európskeho parlamentu a Rady o roamingu na verejných mobilných sieťach v rámci Spoločenstva a o zmene a doplnení smernice 2002/21/ES o spoločnom regulačnom rámci pre elektronické komunikačné siete a služby z 12. júla 2006, KOM (2006) 382 v konečnom znení. [4] Tento údaj je odvodený z podrobného zberu údajov, ktorý vykonali národné regulačné orgány a Európska komisia. Údaje sa získali od 27 NRO na základe individuálnych operátorov a potom sa agregovali prístupom zdola nahor. [5] http://www.erg.eu.int/documents/docs/index_en.htm [6] http://ec.europa.eu/information_society/activities/roaming/docs/study_data_roaming.pdf [7] Internetová stránka: http://ec.europa.eu/information_society/activities/roaming/regulation/consult08/contributions/index_en.htm [8] Ú. v. ES. L 108, 24.4.2002, s. 7 [9] KOM(2008)153 – 19.3.2008 [10] Veľkoobchodný poplatok za uskutočnenie hovoru klesne z 26 centov platných 1. júla 2010 na 23 centov, 20 centov a 17 centov v uvedenom poradí. Regulovaná cena eurotarify za uskutočnenie hovorov klesne zo 43 centov na 40 centov, 37 centov a 34 centov a regulovaná cena prijímaných hovorov klesne z 19 centov na 16 centov, 13 centov a 10 centov. [11] Veľkoobchodný poplatok, ktorý v prípade SMS nadobudne platnosť od 1. júla 2009 by nemal prekročiť v priemere 4 centy za správu, čo odráža vzniknuté náklady. Od toho istého dátumu by maloobchodný poplatok (bez DPH) nemal prekročiť 11 centov, čím sa zabezpečí primeraná tržba operátorov, ako aj ochrana spotrebiteľa.